Özlem Sara Cekic (SF), 2011-11-25:
Jeg mener, at jeg altid er sød, og det ved ordføreren fra Liberal Alliance også godt. Det, som SFI-rapporten viser, er, at når man ikke har en høj indkomst, dvs. at når man har en lav indkomst, er det helt naturligt, at man selvfølgelig også har gæld.
Det er faktisk rigtig dyrt at være fattig.
Hvis man skal få hverdagen til at hænge sammen, er man nødt til at låne penge; man er nødt til at skaffe de ekstra kroner, der gør, at man kan få hverdagen til at hænge sammen.
Desværre er virkeligheden sådan.
Jeg ved godt, at virkeligheden er meget anderledes for Liberal Alliances medlemmer, men de mennesker, der lever i fattigdom og ikke er i stand til at betale deres husleje, fortæller, at det har en stor betydning, hvad de får i ydelse.
Den 14. april 2009 skrev et søskendepar følgende brev til os, da vi igen diskuterede afskaffelse af fattigdomsydelserne: »Vi er et søskendepar på 15 og 17 år, som har levet i den forfærdelige fattigdom i 4½ år.
Vi snakker ikke kun for os selv, men også for andre unge i samme situation.
Vi vil gerne dele lidt af vores dagligdag med jer.
Vi må ofte gå sultne i seng og har den fornemmelse af sult og frygt, frygt for, hvad næste dag vil bringe.
Vi glæder os ikke til ferie som så mange andre unge, tværtimod – at høre om andres ferie, hvor vi bare sidder derhjemme ligesom alle de andre hverdage.
Er det virkelig sådan, I vil have at børn i Danmark skal leve?
Føler I ingen skam, når I ved, hvordan vi lever?
Er det vores skyld, at vores mor er syg og ikke kan arbejde som alle andre?
O.k., selv om hun er syg og vi ikke har penge, giver hun os en masse kærlighed.
Det er sjældent, at børn og unge bliver hørt, så prøv for en gangs skyld at høre på os unge, medmindre I vil have, at vi skal blive den næste generation af tabere, som I skal forsørge.
Med venlig hilsen, Julie og Samantha.«
Jeg vil gerne her fra talerstolen sige til Julie og Samantha, at de mange tusinde børn, der lever i fattigdom, får en glædelig nyhed i dag.
Regeringen afskaffer fattigdomsydelserne, de ydelser, der skaber og producerer fattige.
I dag betyder loftet over kontanthjælpen, 300-timers-reglen, som blev erstattet af 450-timers- og derefter 225-timers-reglen, og starthjælpen, at mange familier som jeres lever under umenneskelige vilkår i dagens rige Danmark.
Det er ydelser, der er i mange tilfælde betyder, at familier som jeres må fravælge goder, andre familier tager som en selvfølge: offentlig transport, lægeordineret medicin, fritidsaktiviteter, ordentligt tøj, tre måltider sund mad om dagen, frugt og grønt.
Sidste år var det EU's fattigdomsår.
Det er lykkedes den tidligere regering at sætte rekord i udsættelser.
4.000 husstande blev sat på gaden, fordi de ikke var i stand til at betale deres husleje.
Vi ved fra SFI-rapporten fra 2008, at der var en overrepræsentation af lejere, der modtager kontanthjælp, dvs. ca. 30 pct. er kontanthjælpsmodtagerne, mens andelen af lejere på kontanthjælp generelt er på 5 pct. Vi har et reelt fattigdomsproblem i Danmark.
Den tidligere regering har produceret fattige her fra Christiansborg, men den tid er slut.
Nu rækker vi hånden ud til de mennesker, som har brug for, at vi trækker dem op og ikke presser dem ned.
Målet er naturligvis altid, at kontanthjælpsmodtagere så hurtigt som muligt skal ind på arbejdsmarkedet igen, men vi tror bare ikke på, at løsningen er at presse de her mennesker ud over, hvad de er i stand til.
I dag presses mange mennesker økonomisk, på trods af at de med deres nuværende fysiske eller psykiske situation ikke er i stand til at varetage et arbejde.
De mennesker skal have de ressourcer, der gør, at de kan komme tilbage til arbejdsmarkedet.
Det er børnene, der har betalt prisen for den måde, tingene er kørt de sidste 10 år, og prisen har været rigtig høj for dem.
De har mistet deres barndom.
Det er uanstændigt, og derfor vil vi ikke acceptere den form for fattigdom i så rigt et land som Danmark.
Vi ønsker et andet Danmark, et Danmark, som giver alle børn de samme muligheder, uanset om de er flygtet fra krig, uanset om mor er syg eller far drikker.
Alle børn har krav på en opvækst, hvor de føler sig som en del af et fællesskab.
Vi ved, at det er muligt at skabe sådan et for Danmark.
Vi ved, at vi har råd til at give folk, der ikke i stand til at rejse sig op, en håndsrækning.
Derfor er det med stor glæde og stolthed, at jeg kan takke danskerne for, at de har vist os tillid, så vi i dag kan stå her med en ny regering og et nyt flertal, der er i stand til at tegne en ny linje i beskæftigelses- og socialpolitikken.
Derfor støtter vi fra SF helhjertet forslaget.